Β΄ κατηγορία ποδοσφαίρου ανδρών Κύπρου

Ιστορικά στοιχεία

Το πρωτάθλημα Β΄ κατηγορίας ξεκίνησε -ανεπίσημα- παράλληλα με το πρωτάθλημα Α΄ κατηγορίας, την περίοδο 1934-35. Είχε προηγηθεί η ίδρυση της Κυπριακής Ομοσπονδίας Ποδοσφαίρου το 1934. Στο πρωτάθλημα συμμετείχαν ομάδες που δεν συμμετείχαν στην Α΄ κατηγορία καθώς και οι αναπληρωματικές ομάδες των ομάδων της Α΄ κατηγορίας. Στις αναπληρωματικές ομάδες των ομάδων της Α΄ κατηγορίας μπορούσαν να συμμετάσχουν και ποδοσφαιριστές που δεν είχαν περισσότερες από τρεις συμμετοχές με την ομάδα τους στην Α΄ κατηγορία. Μέχρι το 1953 οι αναπληρωματικές ομάδες των ομάδων της Α΄ κατηγορίας κατακτούσαν όλα τα πρωταθλήματα.
Την περίοδο 1953-54, με την ενοποίηση του κυπριακού ποδοσφαίρου, άρχισε η επίσημη διεξαγωγή του πρωταθλήματος χωρίς τις αναπληρωματικές ομάδες. Οι αναπληρωματικές ομάδες των ομάδων της Α΄ κατηγορίας συμμετείχαν στο πρωτάθλημα αναπληρωματικών ομάδων που ξεκίνησε την περίοδο αυτή.
Όλες σχεδόν οι ομάδες που αγωνίστηκαν και αγωνίζονται στην Α΄ κατηγορία έχουν περάσει και από τη Β΄ κατηγορία, με μόνες εξαιρέσεις τον ΑΠΟΕΛ και την Ομόνοια. Στη  Β΄ κατηγορία δεν έχουν αγωνιστεί ούτε ο Πεζοπορικός και ο Τραστ που δεν υφίστανται πλέον, αλλά ούτε η Τσετίν Καγιά Λευκωσίας, η οποία αποχώρησε από τα πρωταθλήματα της ΚΟΠ το 1955. Παραδοσιακές ομάδες της Α΄ κατηγορίας έχουν κατά περιόδους αγωνιστεί στη Β΄ κατηγορία, όπως η ΑΕΛ, η Νέα Σαλαμίνα, ο Απόλλων, ο Ολυμπιακός, η ΑΕΚ, η Ένωσις Νέων Παραλιμνίου και η ΕΠΑ. 
Στη Β΄ κατηγορία συμμετείχε και η Ανόρθωση, την περίοδο 1945-46 (όταν η διεξαγωγή του πρωταθλήματος ήταν ανεπίσημη), επειδή είχε αποχωρήσει από την ΚΟΠ οκτώ χρόνια προηγουμένως και με την ανασυγκρότηση της και επανένταξη της έπρεπε να περάσει από τη Β΄ κατηγορία για να κερδίσει την άνοδο της, όπως και έγινε. Ήταν η μοναδική περίπτωση που ομάδα προβιβαζόταν από τη Β΄ κατηγορία στην Α΄ κατηγορία την περίοδο ανεπίσημης διεξαγωγής του πρωταθλήματος.
Από την περίοδο 1952-53 οι ομάδες του πρωταθλήματος Β΄ κατηγορίας συμμετέχουν στο Κύπελλο Κύπρου, με μοναδική εξαίρεση την περίοδο 1963-64. Σε μερικές διοργανώσεις των δεκαετιών ΄60 και ΄70 συμμετείχαν μόνο οι πρώτες ομάδες του πρωταθλήματος (ή μόνο η πρωταθλήτρια). Από την περίοδο 1975-76 συμμετέχουν όλες οι ομάδες της Β΄ κατηγορίας στο κύπελλο Κύπρου. Η μεγαλύτερη επιτυχία ομάδων του πρωταθλήματος Β΄ κατηγορίας στο θεσμό του κυπέλλου είναι η συμμετοχή στην ημιτελική φάση σε τέσσερις περιπτώσεις (Νέα Σαλαμίνα 1953-54, Ορφέας Λευκωσίας 1983-84, ΠΑΕΕΚ 1984-85, ΑΕΠ 2005-06).

Δομή

Στο πρωτάθλημα της Β΄ κατηγορία την περίοδο 2019-20 θα συμμετέχουν 16 ομάδες. Το πρωτάθλημα θα διεξαχθεί σε δύο φάσεις. Στην πρώτη φάση θα σχηματιστούν δύο όμιλοι. Κάθε όμιλος θα απαρτίζεται από 8 ομάδες. Ο διαχωρισμός των ομάδων θα γίνει με βάση την κατάταξη των ομάδων την προηγούμενη περίοδο. Οι ομάδες κάθε ομίλου θα αναμετρηθούν αναμεταξύ τους από δύο φορές, μία εντός και μία εκτός έδρας.
Όταν ολοκληρωθεί η πρώτη φάση, οι πρώτες 4 ομάδες κάθε ομίλου θα συμμετάσχουν στον Όμιλο Β΄ Premier και οι 4 τελευταίες ομάδες κάθε ομίλου θα συμμετέχουν στον όμιλο Β΄ Standard. Κάθε ομάδα θα διατηρήσει τους μισούς βαθμούς από αυτούς που κατέκτησε στην Α΄ φάση (με στρογγυλοποίηση προς τα πάνω). Οι ομάδες κάθε ομίλου (Premier και Standard) θα αναμετρηθούν αναμεταξύ τους από δύο φορές, μία εντός και μία εκτός έδρας. 
Πρωταθλήτρια θα ανακηρυχθεί η ομάδα που θα συγκεντρώσει τους περισσότερους βαθμούς στον Όμιλο Β΄ Premier. Η πρωταθλήτρια ομάδα και η ομάδα που θα τερματίσει στη δεύτερη θέση του ομίλου θα προβιβαστούν στην Α΄ κατηγορία 2020-21. Οι ομάδες που θα τερματίσουν στις 4 τελευταίες θέσεις του ομίλου Β΄ Standard θα υποβιβαστούν στην Γ΄ κατηγορία 2020-21.
Μετά το τέλος του Πρωταθλήματος, οι δύο όμιλοι θα ενώνονται χωρίς να αλλάζουν βαθμολογική θέση, για να μπαίνουν οι ομάδες σε μια σειρά, η οποία θα καθορίσει σε ποιον όμιλο της Α΄ φάσης θα αγωνίζονται την επόμενη ποδοσφαιρική περίοδο.